รัฐบาลไทย-ข่าวทำเนียบรัฐบาล-"ศธ. ปลูกป่าร่วมใจทำดีเพื่อพ่อ" จำนวน 999,989 ต้นทั่วประเทศ
วันศุกร์ที่ 14 กรกฎาคม 2560
"ศธ. ปลูกป่าร่วมใจทําดีเพื่อพ่อ" จํานวน 999,989 ต้นทั่วประเทศ
กระทรวงศึกษาธิการจัดกิจกรรม "ศธ.ปลูกป่าร่วมใจทําดีเพื่อพ่อ" เพื่อน้อมรําลึกถึงพระมหากรุณาธิคุณและสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช
ในด้านการอนุรักษ์ฟื้นฟูทรัพยากรธรรมชาติและสิ่งแวดล้อม และเพื่อส่งเสริมให้บุคลากร นักเรียน นิสิตนักศึกษาเรียนรู้แนวพระราชดําริ รวมถึงได้มีส่วนร่วมในการอนุรักษ์และฟื้นฟูทรัพยากรป่าไม้ของชาติโดยส่วนกลางจัดขึ้นในพื้นที่เขาพระยาเดินธง อําเภอพัฒนานิคม จังหวัดลพบุรี พร้อมกับส่วนภูมิภาคซึ่งจัดกิจกรรมพร้อมกันทุกจังหวัดทั่วประเทศ จํานวน 999,989 ต้นในวันที่ 14 กรกฎาคม 2560
นายชัยพฤกษ์ เสรีรักษ์ ปลัดกระทรวงศึกษาธิการกล่าวรายงานถึงการจัดงานในครั้งนี้ว่า โครงการ "ศธ.ปลูกป่าร่วมใจทําดีเพื่อพ่อ" จัดขึ้นเพื่อน้อมรําลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร และเพื่อสืบสานพระราชปณิธาน ด้านการอนุรักษ์ฟื้นฟูทรัพยากรธรรมชาติและสิ่งแวดล้อมของพระองค์ โดยจัดให้มีกิจกรรมปลูกต้นไม้ ซึ่งกรมป่าไม้ได้ให้การสนับสนุนกล้าไม้แก่กระทรวงศึกษาธิการ จํานวน 999,989 ต้น เพื่อปลูกพร้อมกันทุกจังหวัดทั่วประเทศ ในวันที่ 14 กรกฎาคม 2560 โดยกําหนดพื้นที่ปลูก ดังนี้
ส่วนกลางจัดกิจกรรมปลูกต้นไม้ จํานวน 5,089 ต้น ณ พื้นที่บริเวณเขาพระยาเดินธง ตําบลดีลัง อําเภอพัฒนานิคม จังหวัดลพบุรี โดยเรียนเชิญรัฐมนตรีว่าการกระทรวงศึกษาธิการ เป็นประธานเปิดโครงการ และนําผู้บริหาร บุคลากร นิสิตนักศึกษา นักเรียน ร่วมกันปลูกต้นไม้จํานวน 5,089 ต้น ซึ่งมีผู้เข้าร่วมกิจกรรมจํานวน 2,020 คน ประกอบด้วยผู้บริหารและบุคลากร จํานวน 520 คน และมีนักเรียนนิสิตนักศึกษาในจังหวัดลพบุรี อีก 1,500 คน
ส่วนภูมิภาคกําหนดให้สํานักงานศึกษาธิการจังหวัดทุกจังหวัด (ยกเว้นจังหวัดลพบุรี) ร่วมกับหน่วยงานและสถานศึกษาในสังกัดจัดกิจกรรมปลูกต้นไม้ จังหวัดละประมาณ 13,265 ต้น โดยปลูกภายในพื้นที่ของหน่วยงาน สถาบัน และสถานศึกษา หรือพื้นที่ที่เหมาะสม
การดูแลรักษาต้นไม้ที่ปลูกกระทรวงศึกษาธิการกําหนดให้หน่วยงานหลักที่ปลูกต้นไม้ ได้แก่ สํานักงานปลัดกระทรวงศึกษาธิการ (รับผิดชอบในภาพรวม) สํานักงานคณะกรรมการการศึกษาขั้นพื้นฐาน สํานักงานคณะกรรมการการอาชีวศึกษา สํานักงาน กศน. และสํานักงานคณะกรรมการส่งเสริมการศึกษาเอกชน รวมทั้งสํานักงานศึกษาธิการจังหวัดทุกจังหวัด ซึ่งรับผิดชอบกิจกรรมปลูกต้นไม้ในส่วนภูมิภาค ให้รายงานผลการจัดกิจกรรม รายงานผลการเจริญเติบโตของต้นไม้ พร้อมทั้งกําหนดให้มีการดูแลและบํารุงรักษาต้นไม้ที่ปลูกให้เจริญงอกงาม โดยอาจจะกําหนดให้หน่วยงานหรือสถานศึกษาในสังกัดจัดกิจกรรมเกี่ยวกับการดูแลและบํารุงรักษาต้นไม้ที่ปลูกอย่างต่อเนื่อง
กล้าไม้ที่ปลูกในโครงการ ศธ.ปลูกป่าร่วมใจทําดีเพื่อพ่อกรมป่าไม้ได้ให้การสนับสนุนพื้นที่ปลูกป่าของส่วนกลาง และมอบกล้าไม้เพื่อนําไปปลูกทั้งประเทศ จํานวน 999,989 ต้น ซึ่งหน่วยงานต่าง ๆ สามารถติดต่อรับกล้าไม้ได้ที่ศูนย์เพาะชํากล้าไม้และสถานีเพาะชํากล้าไม้ สังกัดกรมป่าไม้ ได้ทุกแห่งทั่วประเทศ สําหรับพันธุ์ไม้ที่กรมป่าไม้ให้การสนับสนุนเพื่อปลูกของส่วนกลางประกอบด้วย ต้นรวงผึ้ง (ต้นไม้ประจํารัชกาลที่ 10) ต้นพิกุล (ต้นไม้ประจําจังหวัดลพบุรี)และพันธุ์ไม้อื่นที่เหมาะสมกับท้องถิ่น
นพ.ธีระเกียรติ เจริญเศรษฐศิลป์กล่าวว่า พระบาทสมเด็จพระปรมินทรมหาภูมิพลอดุลยเดช รัชกาลที่ 9 ทรงมีพระมหากรุณาธิคุณล้นเกล้าล้นกระหม่อมต่อพสกนิกรชาวไทย ทรงปฏิบัติพระราชกรณียกิจน้อยใหญ่นานัปการ และพระราชทานโครงการอันเนื่องมาจากพระราชดําริอย่างมากมาย เช่น โครงการด้านการพัฒนาคุณภาพชีวิตความเป็นอยู่ของราษฎร ด้านการพัฒนาการศึกษาของชาติ และด้านการอนุรักษ์ฟื้นฟูทรัพยากรธรรมชาติและสิ่งแวดล้อม เป็นต้น ซึ่งนําความเจริญมาสู่ประเทศชาติและประชาชนอย่างไพศาล
กระทรวงศึกษาธิการสํานึกในพระมหากรุณาที่คุณเป็นล้นพ้น จึงกําหนดจัดโครงการ "ศธ. ปลูกป่าร่วมใจทําดีเพื่อพ่อ"โดยมีวัตถุประสงค์เพื่อรําลึกถึงพระมหากรุณาธิคุณ และสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช ในด้านการอนุรักษ์ฟื้นฟูทรัพยากรธรรมชาติและสิ่งแวดล้อม และเพื่อส่งเสริมให้บุคลากร นักศึกษา และนักเรียน ได้ศึกษาเรียนรู้แนวพระราชดําริ รวมถึงได้มีส่วนร่วมในการอนุรักษ์และฟื้นฟูทรัพยากรป่าไม้ของชาติ นอกจากนี้ สมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10 ได้ ทรงย้ําและกระตุ้นตลอดเวลาว่าขอให้เราร่วมกันสืบสานพระราชปณิธานของในหลวงรัชกาลที่ 9 ให้ดียิ่ง ๆ ขึ้นไป
นอกจากนี้ การจัดกิจกรรมโครงการดังกล่าวสอดคล้องกับยุทธศาสตร์ชาติระยะ 20 ปี (พ.ศ.2560-2579) ด้านการสร้างการเติบโตบนคุณภาพชีวิตที่เป็นมิตรกับสิ่งแวดล้อมอีกด้วย
ขอขอบคุณผู้ว่าราชการจังหวัดลพบุรี อธิบดีกรมป่าไม้ที่ได้มอบกล้าไม้จํานวนมากและมอบหมายให้รองอธิบดีกรมป่าไม้เข้าร่วมกิจกรรมในวันนี้ รวมทั้งผู้บริหาร เจ้าหน้าที่ในพื้นที่ทุกฝ่าย นิสิตนักศึกษา นักเรียนที่ได้ร่วมกันจัดโครงการครั้งนี้ขึ้น เพื่อน้อมรําลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช และสมเด็จพระเจ้าอยู่หัวมหาวชิราลงกรณ บดินทรเทพยวรางกูร
ขออนุโมทนาให้ทุกท่านที่ตั้งใจทําความดีเพื่อพระองค์และประเทศชาติในวันนี้
บัลลังก์ โรหิตเสถียร:สรุป/รายงาน
ยุทธพงศ์ เลือกกลั่นดี:ถ่ายภาพ